ข้อมูลสรุป (Executive Summary)

บริษัท สตาร์ ซานิทารีแวร์ จำกัด (มหาชน) (“บริษัทฯ”) ก่อตั้งขึ้นเมื่อวันที่ 23 สิงหาคม 2533
จากการรวมตัวของกลุ่มนักลงทุนคนไทย
และบุคลากรที่มีประสบการณ์ในอุตสาหกรรมเครื่องสุขภัณฑ์จากผู้ผลิตสุขภัณฑ์รายใหญ่ของประเทศ
ด้วยทุนจดทะเบียนเริ่มแรกจำนวน 100 ล้านบาท
เพื่อดำเนินธุรกิจผลิตและจำหน่ายเครื่องสุขภัณฑ์ดินเผาเคลือบวิเทรียสไชน่า (Vitreous China)
พร้อมอุปกรณ์ประกอบห้องน้ำ ได้แก่ โถส้วมพร้อมถังพักน้ำ อ่างล้างหน้า โถปัสสาวะชาย
โถอเนกประสงค์ ที่ใส่กระดาษชำระ ที่วางสบู่ เป็นต้น ภายใต้เครื่องหมายการค้า “STAR”
เพื่อจำหน่ายทั้งในและต่างประเทศโดยมุ่งเน้นเครื่องสุขภัณฑ์ที่อยู่ในตลาดระดับกลางถึงบน
ซึ่งเครื่องสุขภัณฑ์ในตลาดแต่ละระดับจะแตกต่างกันตามรูปแบบ (Design)
ความยากหรือง่ายของกระบวนการผลิต และราคาของสินค้า โดยมีโรงงานตั้งอยู่ที่จังหวัดสระบุรี
บริษัทฯ มีกำลังการผลิตเต็มที่ในการผลิตเครื่องสุขภัณฑ์จำนวน 9,230 ตันต่อปี นอกจากนี้ บริษัทฯ
ยังมีการสั่งซื้อสินค้าที่เป็นส่วนประกอบของเครื่องสุขภัณฑ์มาเพื่อจำหน่ายให้แก่ลูกค้าของบริษัทฯ เช่น
อ่างอาบน้ำ ฝารองนั่งพร้อมฝาปิด อุปกรณ์ชุดหม้อน้ำ ก๊อกน้ำ ราวแขวนผ้าเช็ดตัว และที่กดชักโครก
เป็นต้น

เมื่อวันที่ 24 มกราคม 2550 ที่ประชุมวิสามัญผู้ถือหุ้นของบริษัทฯ
มีมติอนุมัติให้ออกและเสนอขายใบสำคัญแสดงสิทธิที่จะซื้อหุ้นสามัญของบริษัทฯให้แก่ผู้ถือหุ้นเดิมจำนวนไม่เกิน
34 ล้านหน่วย ชนิดระบุชื่อผู้ถือและโอนเปลี่ยนมือได้ โดยไม่คิดมูลค่า
ใบสำคัญแสดงสิทธิดังกล่าวมีอายุ 5 ปีนับแต่วันที่ออก โดยมีอัตราการใช้สิทธิคือ ใบสำคัญแสดงสิทธิ 1
หน่วยมีสิทธิซื้อหุ้นสามัญได้ 1 หุ้น ในราคาใช้สิทธิ 2.30 บาทต่อ 1 หุ้นสามัญ อย่างไรก็ตาม
ราคาการใช้สิทธิและ/หรืออัตราการใช้สิทธิข้างต้น
อาจถูกปรับเมื่อมีเหตุการณ์ตามที่ได้กำหนดไว้ตามประกาศคณะกรรมการกำกับหลักทรัพย์และตลาดหลักทรัพย์

ณ วันที่ 31 ธันวาคม 2550 บริษัทฯ มีทุนจดทะเบียนจำนวน 170 ล้านบาท
และมีทุนที่ออกและเรียกชำระแล้วจำนวน136 ล้านบาท แบ่งออกเป็นหุ้นสามัญจำนวน 136 ล้านหุ้น
มูลค่าที่ตราไว้หุ้นละ 1.00 บาท

เมื่อวันที่ 15 ธันวาคม 2551 บริษัทฯ ได้ลดทุนจดทะเบียนเป็น 119 ล้านบาท
และมีทุนที่ออกและเรียกชำระแล้วจำนวน 95.2 ล้านบาท แบ่งออกเป็นหุ้นสามัญจำนวน 136 ล้านหุ้น
มูลค่าทีตราไว้หุ้นละ 0.70 บาท

ณ. 31 ธันวาคม 2552 บริษัทฯ มีทุนจดทะเบียน 119 ล้านบาท แบ่งเป็น 170 ล้านหุ้น
เรียกชำระแล้ว 95.20 ล้านบาทแบ่งออกเป็นหุ้นสามัญจำนวน 136 ล้านหุ้น มูลค่าที่ตราไว้หุ้นละ
0.70 บาท

ตั้งแต่ วันที่ 28 กันยายน 2550 ซึ่งเป็นวันใช้สิทธิครั้งแรก ถึง 31 ธันวาคม 2555
ไม่มีผู้มาใช้สิทธิแปลงสภาพใบสำคัญแสดงสิทธิดังกล่าว

ณ 31 ธันวาคม 2555 บริษัท มีทุนจดทะเบียนหุ้นสามัญ จำนวน 170 ล้านหุ้น มูลค่าที่ตราไว้หุ้นละ
0.70 บาท จำนวน 119 ล้านบาท และเรียกชำระแล้วจำนวน 136,000,051 หุ้น มูลค่าหุ้นละ
0.70 บาท จำนวน 95,200,036 บาท

โครงการในอนาคต

  เพื่อตอบสนองความต้องการของลูกค้าที่เพิ่มมากขึ้น บริษัทฯ
  จึงมีแผนที่จะขยายกำลังการผลิตเครื่องสุขภัณฑ์

อีก 3,000 ตันต่อปี รวมเป็นกำลังการผลิตทั้งสิ้น 12,230 ตันต่อปี
โดยใช้เงินลงทุนในการซื้อเครื่องจักรและอุปกรณ์เพื่อติดตั้งเพิ่มเติมในบริเวณโรงงงานปัจจุบันของบริษัทฯ
จำนวนประมาณ 60 ล้านบาท ซึ่งเงินลงทุนดังกล่าวจะมาจากเงินทุนส่วน

เกินของบริษัทฯ และเงินที่ได้รับจากการเสนอขายหุ้นให้แก่ประชาชน
แต่ทั้งนี้จะต้องรอเวลาและโอกาสที่เหมาะสมให้สอดคล้องกับความต้องการของตลาดในประเทศและต่างประเทศ

จากข้อมูลอุตสาหกรรม จะเห็นว่าความต้องการใช้เครื่องสุขภัณฑ์ในประเทศยังคงมีอย่างต่อเนื่อง
บริษัทฯ
จึงมีการปรับนโยบายในการเพิ่มส่วนแบ่งตลาดโดยมีเป้าหมายที่จะขยายตลาดในประเทศเป็นร้อยละ
50 ของยอดขายรวม เพื่อให้สอดคล้องกับความต้องการที่เพิ่มขึ้นดังกล่าว โดยบริษัทฯ
จะเน้นการโฆษณาประชาสัมพันธ์ และออกงานแสดงสินค้าต่างๆ เช่น งาน Home Pro Expo,
Home Work Expo งานบ้านและสวนแฟร์ และงานสถาปนิกสยาม เป็นต้น รวมทั้งบริษัทฯ
จะเน้นการขายสินค้าไปยังโครงการบ้านที่อยู่อาศัยให้เพิ่มมากขึ้น โดยฝ่ายสถาปนิกและโครงการ
จะทำหน้าที่ในการติดต่อเพื่อเข้าไปนำเสนอผลิตภัณฑ์ และให้คำปรึกษาต่างๆ แก่เจ้าของโครงการ
สถาปนิก และผู้รับเหมาก่อสร้าง ซึ่งจะช่วยให้ผลิตภัณฑ์ STAR
เป็นที่รู้จักและเข้าถึงกลุ่มเป้าหมายมากยิ่งขึ้น สำหรับตลาดต่างประเทศ บริษัทฯ
ก็มีการขยายฐานลูกค้าอย่างต่อเนื่อง โดยส่วนหนึ่งเป็นผลมาจากการร่วมงานแสดงสินค้า
International Sanitary and Heating (ISH) ที่จัดขึ้นที่ประเทศเยอรมัน
และการแนะนำจากที่ปรึกษาชาวอังกฤษของบริษัทฯ